नैनोटेक्नोलॉजी से होगी गुणवत्ता की मॉनीटरिंग
पानी की गुणवत्ता की मॉनीटरिंग अब नैनोटेक्नोलॉजी से होगी। इंडियन इंस्टिट्यूट ऑफ साइंस एजुकेशन एंड रिसर्च भोपाल की टीम पानी की गुणवत्ता की मॉनीटरिंग के लिए नई टेक्नोलॉजी विकसित कर रही है। आईआईएसईआर के केमेस्ट्री डिपार्टमेंट के एसोसिएट प्रोफेसर डॉ. सप्तऋषि मुखर्जी और उनकी टीम ने नैनो क्लस्टर मेटल पर अध्ययन शुरू किया है। इसके लिए शहर के कई स्थानों से पानी के सैंपल लिए हैं। पानी में मौजूद मेटल (धातु) आयन का पता लगाया जा रहा है। आईआईएसईआर में सोमवार से शुरू हुई इंडियन नेशनल साइंस एकेडेमी की वार्षिक सामान्य बैठक में डॉ. मुखर्जी ने नई टेक्नोलॉजी को विकसित करने की दिशा में किए जा रहे इस काम का खुलासा किया। उन्होंने बताया कि यह प्रयोग अभी प्रारंभिक चरण में है। शुरुआती स्तर पर नतीजे बेहतर आए हैं।
प्रकाश वर्ष घोषित किया
आईआईएसईआर भोपाल में चल रही बैठक की थीम प्रकाश और उससे जुड़ी तकनीक है। यूनेस्को ने वर्ष 2015 को प्रकाश वर्ष घोषित किया है। देशभर से आए जाने माने वैज्ञानिक शोध पर मंथन कर रहे हैं। कार्यक्रम के पहले दिन भाभा एटॉमिक रिसर्च सेंटर मुंबई के प्रोफेसर डॉ. बीएन जगताप ने लेसर टेक्नोलॉजी पर सेंटर द्वारा किए जा रहे रिसर्च के बारे में बताया। उन्होंने बताया कि हार्ट पेसमेकर को बनाने में लेसर वेल्डिंग टेक्नोलॉजी विकसित करने में काफी हद तक सफलता मिली है। वहीं टाटा इंस्टिट्यूट ऑफ फंडामेंटल रिसर्च मुंबई के डॉ. जी. कृष्णामूर्ति ने बताया कि फ्लोरोसेंस स्पेक्ट्रोस्कोपी से प्रोटीन की गति का पता लगाया जा सकता है। आईआईएसईआर के डायरेक्टर प्रो. विनोद कुमार सिंह ने संस्थान की यात्रा के बारे में विस्तार से जानकारी दी।
कार्यक्रम के दूसरे दिन मंगलवार को आयुर्वेद, काॅस्मोलॉजी, परजीवियों की दुनिया और मध्य भारत में शैल चित्रों पर विषय विशेषज्ञ अपने शोधपत्र पढ़ेंगे।
hin_Deva hin_Deva hin_Deva hin_Deva hin_Deva